Borsa Miklóst Balatonfüreden támadták meg. Megkérdezték, ő mondja-e a híreket, majd rárontottak és ütötték. Az M1 megdöbbenéssel fogadta a hírt.

A munkája miatt megtámadták és bántalmazták az M1 egyik műsorvezetőjét – hangzott el az M1-en kedden délelőtt.

Tájékoztatásuk szerint Borsa Miklóst Balatonfüreden támadták meg. Először azt kérdezték tőle, ő mondja-e a híreket, majd rárontottak és ütötték, közben azt ordították neki: "most hazudj!".

Borsa Miklós © MTI / Kollányi Péter

A műsorvezető – mint mondták – a történtekhez képest jól van, de nincs olyan állapotban, hogy műsort tudjon vezetni, otthonában gyógyul.

A hvg.hu megkereste az ügyben a Veszprém Megyei Rendőr-főkapitányságot, ahol adatvédelmi okokra hivatkozva nem adtak tájékoztatást.

"Megdöbbenéssel fogadtuk a hírt, hogy a munkánk miatt fizikai bántalmazás érhet bennünket, de természetesen az M1 valamennyi munkatársa a történtek ellenére is tovább végzi feladatát" – közölte az M1.